แอ๊ดซีฟู้ด อีกหนึ่งร้านดังแห่งย่านศรีราชา เพราะเคยได้ออกรายการทีวีอยู่หลายครั้ง เร้ตติ้งในเวปวงในก็อยู่ในลำดับต้นๆของชลบุรี การเดินทางมา ให้ขับมาตามถนนเจิมจอมพล ถ้ามาจากทางชลบุรี ก็ขับผ่านวงเวียนเกาะลอย ขับผ่านตลาดเทศบาลศรีราชา มาจนเกือบจะถึง รพ.สมเด็จ ณ ศรีราชา ไม่เกิน 100 เมตร จะมีซอยเล็กๆทางขวามือ ซอยเจิมจอมพล 22 ให้เลี้ยวเข้าซอยแล้วตรงไปจนสุดทางครับ ซอยจะค่อนข้างแคบมาก รถสวนกันแทบจะไม่ได้ ระหว่างซอยจะมีอยู่สองจุดที่รถพอจะเบี่ยงหลบได้ เข้าไปถึงร้านจะมีลานจอดเล็กๆ จอดได้แค่ 6 คัน ถ้าเต็มแล้วต้องถอยออกมาจอดข้างนอก แล้วเดินเข้าไป เรื่องที่จอดรถของร้านนี้ ค่อนข้างที่จะจำกัด ไม่ค่อยสะดวกเท่าไหร่ โดยเฉพาะถ้ามาทานในวันหยุด วันนี้ผมเข้าไปถึงร้านประมาณ 17.30 ยังว่างๆอยู่ แต่นั่งไปได้ซักแปปก็เต็มหมดแล้ว

ตัวร้านเป็นเรือนไม้ต่อยื่นลงไปในทะเล ไม่หรูหรา ไม่ได้สวยงามอะไร ถ้าต้องการบรรยากาศ กับวิวสวยๆ แนะนำต้องมาก่อนพระอาทิตย์ตกดิน มิฉะนั้นก็จะเหลือแต่เพียงความมืดอยู่ด้านหน้า 

## ผลการชิม ##

ปลาอินทรีย์ทอดน้ำปลา : เสริฟให้ชิ้นใหญ่มากกก กับราคา 320 บาท ถือว่าโอเคสุดๆ เนื้อปลาแน่น สด คุณภาพดี รสชาตก็เค็มๆกำลังพอดีด้วย ชิ้นนี้น่าจะใกล้ๆครึ่งกิโลเห็นจะได้

ทอดมันปลาอินทรีย์ : จะปั้นเป็นก้อนกลมๆ เล็กๆ พอดีคำ ต่างจากร้านอื่นที่ชอบทำเป็นชิ้นแบนๆ รสชาตประมาณว่าเอาไว้ทานเล่น ติดหวานนิดๆ แต่ขาดกลิ่นของพริกแกงไปหน่อย เลยทำให้ความเป็นทอดมันนั้นไม่สมบูรณ์ 

หมึกผัดไข่เค็ม : ใช้หมึกกล้วยขนาดค่อนข้างใหญ่ สดดีมากๆ เนื้อเด้งสุดๆ อร่อย ชิ้นหนานุ่ม ยีไข่เค็มมาได้ละเอียด แบบนี้ละใช่เลย

ทะเลผัดฉ่า : ใส่กุ้ง หมึก เนื้อปลา ขาดแค่หอย รสชาตเผ็ดจัดจ้าน แต่เค้าใช้พริกแกงเผ็ด มันเลยทำให้ไม่เหมือนผัดฉ่าเลย มันกลายเป็นเมนูผัดเผ็ดซะมากกว่า ถ้าเปลี่ยนชื่อ เรียกจานนี้ว่าทะเลผัดเผ็ด น่าจะใช่กว่า และจะอร่อยมากๆด้วย 

บทสรุป.... เป็นร้านที่ดีครับ ใช้วัตถุดิบได้สดดี วัตถุดิบคัดสรรมาดี แค่นี้ก็เป็นจุดเริ่มต้นที่ดีแล้ว สำหรับร้านอาหารทะเล ส่วนเรื่องรสชาต ก็มีทั้งดี และธรรมดาๆ แต่ถ้าเลือกสั่งให้ลงล็อกหน่อย ก็น่าจะช่วยให้อร่อยสุขใจมากขึ้นไปด้วย

เวลาทำการ :  10.00 - 21.00